Las luengas iranianas de la branca scita y sarmata antigament ocupaban extensas arias d'Europa oriental dica que fuoron desplazadas por las luengas turquicas y eslavas. Bi ha toponimos como lo río Don que encara son trasparents pa los osetas, (Don significa "augua" pa los osetas, a l'egual que lo río "Duero" provién d'una radiz que significa "augua" en luengas celtas). La luenga de los alans duró bell tiempo en las estepas y costeras de lo norte de lo Caucas por la existencia d'Alania, un reino alán formau por los alans que fuyoron de los hunnos enta lo sud y se sedentarizoron chunto con pueblos caucasicos. En lo Caucas la luenga alana-oseta quedó dividida en dos dialectos: lo digor u occidental y lo iron u oriental. Lo digor se charra en una part d'Osetia de lo Norte, lo iron se charra tanto en Osetia de lo Norte como en Osetia de lo Sud. Lo "chasico" ye un tercer dialecto oseta se charraba en Hongría en la baixa Edat Meya por establir-se-ie alans que en tiempos de los mongols emigraban enta l'ueste con los cumans.